1. téma: ISTEN - VILÁG - EMBER

1. Ki az Isten?
Isten az egész világmindenség Ura és Teremtője és a mi Mennyei Atyánk.

2. Ki a három isteni személy?
A három isteni személy az Atya, a Fiú és a Szentlélek.

3. Mit tesz Isten a világgal?
Ő teremtette a világot, most pedig fenntartja és kormányozza.

4. Mit tesz Isten velünk?
Minket is Ő teremtett a saját képmására, végtelenül szeret minket, és gondot visel ránk.

5. Ki az ember?
Mi a Jóistennek, a Mennyei Atyának gyermekei vagyunk.

6. Mit teszünk, mint a Mennyei Atyának gyermekei?
Szeretjük Őt! Szeretetünket az imádságban és jóságos életünkkel mutatjuk meg.








2. téma: AZ  EMBER  ÚTJA  AZ  ISTEN  ORSZÁGÁBA

1. Milyen sorsot szán nekünk a Mennyei Atya?
A Mennyei Atya meghív minket országába, hogy örökké tartó boldogságban éljünk.

2. Milyen úton jutunk az Isten országába?
Isten országába úgy jutunk, hogy hiszünk Istenben, és az ő törvényei szerint élünk.

3. Hol találjuk Isten törvényeit?
A Főparancsban, a Tízparancsolatban és a szívünk mélyén, a lelkiismeret szavában.

4. Hogy szól a Főparancs?
A Főparancs így szól: „Szeresd Uradat, Istenedet teljes szívedből, teljes lelkedből, minden erődből, és szeresd felebarátodat, mint önmagadat”

5. Mely parancsok tartalmazzák Isten iránti kötelességeinket?
Isten iránti kötelességeinket az első három parancs tartalmazza: 1. Uradat, Istenedet imádd, és csak neki szolgálj! – 2. Isten nevét hiába ne vedd! – 3. Az Úr napját szenteld meg!

6. Mely parancsok tartalmazzák kötelességeinket az emberek iránt?
4. Atyádat és anyádat tiszteld! – 5. Ne ölj! – 6. Ne paráználkodj! - 7. Ne lopj! – 8. Ne hazudj, mások becsületében kárt ne tégy! – 9. Felebarátod házastársát ne kívánd! – 10. Mások tulajdonát ne kívánd!


3. téma: BŰN – BŰNBOCSÁNAT

1. Miért vétkeznek az emberek?
Mert ősszüleink bűne, az eredeti bűn óta az ember természete megromlott, értelme elhomályosult, akarata rosszra hajló lett.

2. Ki szabadít meg a bűnöktől?
Jézus magára vállalta az emberiség bűneit, kereszthalálával megfizette az emberiség szabadulásának árát. Vére árán váltott meg bennünket a bűn rabságából.

3. Ki követ el halálos bűnt?
Bűnt az követ el, aki szándékosan, azaz tudva és akarva, nem engedelmeskedik Isten parancsának.

4. Hogyan vétkeznek az emberek?
Az emberek gondolattal, szóval, cselekedettel és mulasztással vétkeznek.

5. Ki ellen vétkeznek az emberek?
Az emberek Isten ellen, a másik ember ellen és önmaguk ellen vétkeznek.

6. Mi történik azzal, aki súlyos bűnt követ el?
Aki súlyos, azaz lelki halált okozó bűnt követ el, az többé már nem fogadott gyermeke a Jóistennek, és nem méltó arra, hogy az Atya országába jusson; más szóval elvesztette a megszentelő kegyelmet.

7. Mit kell tennünk, hogy megszabaduljunk bűneinktől?
Gyónunk, azaz bűneinket megvalljuk a lelki atya előtt, azokat megbánjuk, és megfogadjuk, hogy ezentúl jók leszünk.

8. Mikor szabadulunk meg bűneinktől?
Amikor a bűnbánat szentségében a gyóntató pap feloldoz minket, a Jóisten megbocsátja bűneinket, és visszaadja a megszentelő kegyelmet.



4. téma: JÉZUS  KRISZTUS

1. Kicsoda Jézus Krisztus?
Ő a második isteni személy, az Isten Fia, valóságos Isten és valóságos ember. Ezért neve: ISTENEMBER

2. Miért lett emberré az Isten Fia?
Azért lett emberré, hogy üdvözítsen minket, vagyis bevezessen az Atya országába. Ezért a neve: ÜDVÖZÍTŐ

3. Hogyan tárta fel nekünk Jézus a Mennyország kapuit?
Jézus életével, halálával és feltámadásával megváltott minket a bűn fogságából. Ezért a neve: MEGVÁLTÓ

4. Hogyan erősít minket Jézus az Atya országába vezető vándorúton?
Saját testével és vérével táplál, szavaival tanít, mert ő az ISTEN  IGÉJE

5. Mi az Oltáriszentség?
Az Oltáriszentség Isten végtelen szeretetének a jele: Jézus teste és vére a kenyér és bor színe alatt. JÉZUS  AZ  ÉLET  KENYERE.

6. Hogyan lett a kenyér és a bor Jézus teste és vére?
Jézus kereszthalála előtt, az Utolsó Vacsorán, a kenyeret és a bort saját testévé és vérévé változtatta, és megbízta tanítványait, hogy ők is ugyanezt tegyék. JÉZUS  AZ  ÖRÖK  FŐPAP.







5. téma: SZENTMISE – ÁLDOZAT – ÁLDOZÁS

1. Mi az áldozat?
Amikor az ember valamilyen értéket odaad az Istennek szeretete és tisztelete jeléül, áldozatot mutat be.

2. Melyik a legszentebb áldozat?
Jézus áldozata, amelyben az Isten Fia a keresztfán életét áldozta fel értünk a Mennyei Atyának.

3. Mi a szentmise, és melyek a fő részei?
A szentmise Jézus keresztáldozatának megjelenítése. Két fő része a tanító- és az áldozati rész.

4. Hogyan veszünk részt a szentmisén?
Jézus tanítását figyelmesen hallgatjuk, és Jézus áldozatával egyesülünk.

5. Hogyan egyesülhetünk Jézus áldozatával?
Úgy, hogy mi is a Mennyei Atyának ajánljuk életünket, és úgy, hogy áldozunk, vagyis Jézus testét esszük.

6. Mi történik velünk az első áldozáskor, és utána mindig, amikor áldozunk?
Jézus a szívünkbe költözik, megszenteli és megtisztítja lelkünket, erőt ad a jóra, és nálunk marad, amíg jók maradunk.
